Ariana Richardsová

Ariana Clarice Richardsová (* 11. september 1979, Healdsburg, Kalifornia, USA) je americká herečka a profesionálna výtvarníčka.

Herecká kariéra 
Ako herečka debutovala v roku 1987 vo filme Into the Homeland, v ktorom stvárnila rolu malého dievčaťa. Jej najznámejšou rolou v hereckej kariére je úloha Alexis "Lex" Murphyovej vo filme Stevena Spielberga Jurský park (1993), za ktorú bola ocenená cenou Favourite Newcomer v Japonsku, Austrálii a vo Veľkej Británii. Rovnako za účinkovanie vo filme Jurský Park získala aj ceny Bambi Award a Medzinárodná mládež vo filme: Najlepšia mladá herečka v kinofilme. Rolu Lex Murphyovej si zreprízovala o štyri roky neskôr v pokračovaní Jurského parku vo filme Jurský park: Stratený svet.

Celkovo hrala v 28 filmoch a seriáloch, dvoch televíznych reklamách a videoklipe k piesni Brick od hudobnej skupiny Ben Folds Five. Taktiež nahrala hudobné CD s názvom First Love a hrávala v rôznych predstaveniach aj na divadelných doskách.

Umelecká kariéra 
Vzdelanie ukončila na Skidmore College v New Yorku, kde získala titul bakalár výtvarného umenia a drámy a vo vzdelaní pokračovala na Art Center College of Design v Pasadene.

V roku 2002 začala umeleckú kariéru. Mnohé jej práce sú vystavené v galérii Lee Youngmana Calistoga v štáte Kalifornia. Štýl jej malieb, obyčajne krajiniek a morských scenérií, má blízko k impressionizmu. Zátišia, figurálna a figuratívna maľba zase nesie v sebe prevažne prvky poetického realizmu. Pri formovaní jej umeleckého talentu ju inšpirovali impresionisti, ako Claude Monet, Guy Rose, John Singer Sargent, Anders Zorn, Joaquin Sorolla, a John William Waterhouse.

Ocenenia 
V októbri 2005 bola ocenená prvou cenou v súťaži Národných profesionálnych maliarov, sponzorovanou časopisom American Artist Magazine, ktorú vyhrala za obraz Lady Of The Dahlias (Dáma s dáliami). O rok neskôr, v októbri 2006, vyhrala vrcholné ocenenie na súťaži Oil Painters of America, kde prijala cenu ART OF THE WEST’S AWARD OF EXCELLENCE za obraz Forget Me Not (Nezábudka).

Filmografia 
2007 - 5-25-77 
2001 - Tremors 3: Back to Perfection (Mindy Sterngoodová) 
1998 - Race Against Fear: A Moment of Truth Movie (Mickey Carlyleová) 
1997 - The Princess Stallion (Sarah Stewartová)  
1997 - Jurský Park: Stratený svet (The Lost World: Jurassic Park) (Alexis "Lex" Murphyová)   
1996 - Born Free: A New Adventure (Val Porterová)  
1995 - Angus (Melissa Lefevreová) 
1993 - Jurský park (Jurassic Park) (Alexis "Lex" Murphyová)   
1992 - Grand Tour: Disaster in Time (Hillary Wilsonová)  
1992 - Against Her Will: An Incident in Baltimore (Nancy)  
1991 - Locked Up: A Mother's Rage (Kelly Gallagherová)  
1991 - Switched at Birth (Kimberly Maysová)  
1990 - Spaced Invaders (Kathy)   
1990 - The Incident (Nancy) 
1990 - Tremors (Mindy Sterngoodová) 
1989 - Prancer (Carol Wetherbyová)  
1989 - Face of the Enemy
1988 - I'm Gonna Git You Sucka 
1987 - Into the Homeland (Ember Swallowová)

Externé odkazy 
Gallery Ariana Oficiálna stránka 

Filmové herečky USA
Televízne herečky USA
Maliari USA
Výtvarníci USA
Osobnosti USA írskeho pôvodu
Osobnosti USA talianskeho pôvodu